אופי הטיול: מסלול מעגלי במעלה הנחל, חלקו בצל וחלקו בשמש. זהו מסלול טיול חווייתי, כולל טיפוס על מפלים בעזרת סולמות ויתדות קבועים בסלעים. מתאים למשפחות חובבות הליכה.
משך הטיול: כשעתיים. אם יש בנחל מטיילים רבים ייתכן שמשך ההליכה יתארך מעט.
נקודת מוצא וסיום: רחבת חנייה גדולה, כ-100 מטר אחרי שער הכניסה לקיבוץ אלמוג.
מרחבת החניה צועדים דרומה בדרך עפר היישר לערוצו הרחב של נחל אוג (סימון שבילים ירוק). הנחל כאן רחב, עדות לשיטפונות העזים שעשויים לפקוד אותו.
כשמגיעים לנחל פונים מערבה אל פתח המעוק, בעקבות סימון שבילים ירוק. לפנינו קטע קניוני באורך כ-1.5 ק"מ. לעיתים רוחב הקניון מצטמצם ל-2 מ' וקירותיו מתנשאים עשרות מטרים ממעל. ההליכה נוחה, אך יש לטפס על שלושה מפלים. גובה הראשון כ-8 מ' והבאים אחריו נמוכים מעט ממנו.
בקצה הנקיק הנחל מתרחב. כאן עוזבים את הערוץ ופונים ימינה בדרך עפר מסומנת שחור. נא לשים לב לשילוט ולא להמשיך ישר אלא ימינה. הדרך תלולה משהו, אך קצרה (כ-400 מ'). ממשיכים בישורת ופונים שוב ימינה בשביל מסומן כחול, הפונה לקיבוץ אלמוג. מכאן הקיבוץ נראה היטב.
במרחק 600 מ' מהפנייה מציע לנו שלט לסטות מעט ימינה כדי ליהנות מתצפית אוג. מנקודת התצפית נוכל לצפות צפונה על בקעת יריחו ומבצרי החשמונאים סרטבה ודוק. מי שמכיר יזהה גם את הגבעה של מבצר קיפרוס מתנשאת מעל יריחו. מבט מזרחה מגלה את הגבעות הרכות והמלבינות של חוואר הלשון שנחל אוג חוצה. בלב אזור הגבעות מנצנצים מימיו של מאגר אוג 2, אחד משני מאגרים שבנתה קק"ל כדי להרוות את מטעי התמרים שמסביב. חומת הרי מואב סוגרת את תמונת הנוף במזרח.
מנקודת התצפית שבים לדרך וממשיכים במורד כמה דקות לנקודת המוצא.
רחבת חנייה גדולה, כ-100 מטר אחרי שער הכניסה לקיבוץ אלמוג.
לנחל אוג תחתי: נוסעים מירושלים לים המלח (כביש 1). בצומת אלמוג פונים דרומה (ימינה). אחרי שני ק"מ מגיעים לכיכר. נוסעים ישר ומגיעים לרחבת חניה גדולה, כ-100 מ' אחרי שער הכניסה לקיבוץ.
דרך בקעת הורקניה: דרך סלולה, פונה דרומה מכביש 1 לנבי מוסא, נמשכת דרומה וחוצה את נחל אוג כ-3 ק"מ מנבי מוסא.
לנחל אוג עילי: דרך עפר, מתאימה לרכבי 4X4. פונה דרומה מכביש 1 כ-2.5 ק"מ ממזרח לכניסה למצפה יריחו (סימון ירוק). דרך עפר אחרת לרכבי 4X4 יוצאת בשביל מסומן כחול מצומת מצפה יריחו מערבה. הדרך חוצה את מעביר המים לכיוון נחל אוג.
איך להגיע לתנת המידע?
נוסעים מירושלים לים המלח (כביש 1). בצומת אלמוג פונים דרומה (ימינה). אחרי שני ק"מ מגיעים לכיכר. נוסעים ישר ומגיעים לרחבת חניה גדולה, כ-100 מ' אחרי שער הכניסה לקיבוץ.
אין להיכנס לנחל בעת סכנת שיטפונות.
אין לטייל בשעות החשכה (מסיבה בטיחותית וגם מפני שאלו שעות פעילותם של בעלי החיים בשמורה).
יש להצטייד במפת טיולים וסימון שבילים מעודכנת.